## Odluka Ustavnog suda Republike Hrvatske broj: U-IIIA-3294/2009 i U-IIIA-54152/2009 od 29. ožujka 2012.

### NN 55/2012 (16.5.2012.), Odluka Ustavnog suda Republike Hrvatske broj: U-IIIA-3294/2009 i U-IIIA-54152/2009 od 29. ožujka 2012.

USTAVNI SUD REPUBLIKE HRVATSKE

1384

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Snježana Bagić, predsjednica Vijeća, te suci Mato Arlović, Davor Krapac, Ivan Matija, Duška Šarin i Miroslav Šeparović, članovi Vijeća, odlučujući o ustavnoj tužbi koju je podnio D. V. iz Z., na sjednici održanoj 29. ožujka 2012. jednoglasno je donio

ODLUKU

I. Ustavna tužba se usvaja.

II. Općinski radni sud u Zagrebu dužan je donijeti odluku u predmetu koji se vodi pred tim sudom pod brojem Pr-2586/11 (ranije Pr-5072/08, Pr-5376/01) u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine«, broj 99/99., 29/02. i 49/02. – pročišćeni tekst; u daljnjem tekstu Ustavni zakon), podnositelju ustavne tužbe, D. V. iz Z., određuje se primjerena naknada zbog povrede ustavnog prava zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01. i 76/10.) u iznosu od 2.200,00 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu pravosuđa Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Na temelju članka 63. stavka 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon), podnositelj je u predmetu broj U-IIIA-3294/2009, 3. srpnja 2009. podnio ustavnu tužbu smatrajući da u parničnom postupku, koji se vodio u povodu revizije pred Vrhovnim sudom Republike Hrvatske (u daljnjem tekstu: Vrhovni sud) nije donesena odluka u razumnom roku, čime je povrijeđeno njegovo ustavno pravo na suđenje u razumnom roku zajamčeno člankom 29. stavkom 1. Ustava. U predmetu Ustavnog suda broj U-IIIA-54152/2009, Županijski sud u Zagrebu (u daljnjem tekstu: Županijski sud), rješenjem broj: Gzp-292/09 od 26. ožujka 2009. oglasio se nenadležnim za odlučivanje o povredi prava na suđenje u razumnom roku povodom zahtjeva podnositelja u istom parničnom postupku, te je predmet ustupio Ustavnom sudu.

ČINJENICE VAŽNE ZA USTAVNOSUDSKI POSTUPAK

2. Ustavni sud je na temelju navoda ustavne tužbe, te uvida u spis Općinskog radnog suda u Zagrebu broj: Pr-2586/11 (ranije: Pr-5072/08, Pr-5376/01), primjenom članka 63. Ustavnog zakona utvrdio pravno relevantne činjenice za odlučivanje o povredi ustavnog prava podnositelja zajamčenog člankom 29. stavkom 1. Ustava.

Podnositelj je 24. siječnja 2007. Županijskom sudu podnio zahtjev za zaštitu prava na suđenje u razumnom roku u postupku koji se vodio pred Općinskim sudom u Zagrebu pod brojem: Pr-5376/01. Županijski sud, rješenjem od 24. srpnja 2007. odbio je zahtjev podnositelja. Odlučujući u povodu žalbe podnositelja, Vrhovni sud rješenjem broj: Gžzp-275/07-2 od 18. ožujka 2008., uvažio je žalbu podnositelja, preinačio rješenje Županijskog suda broj: Gzp-39/07-7 od 24. srpnja 2007. i dosudio podnositelju primjerenu naknadu zbog povrede prava na suđenje u razumnom roku u iznosu od 7.000,00 kn. Istim rješenjem Vrhovni sud naložio je Županijskom sudu da donese odluku u predmetu u roku od šest mjeseci od dana dostave tog rješenja. Županijski sud donio je 16. rujna 2008. presudu i rješenje broj: Gžr-2413/07-2 kojima je odlučeno o tužbenom zahtjevu podnositelja. Podnositelj je protiv navedene drugostupanjske presude 17. prosinca 2008. podnio reviziju Vrhovnom sudu, a 19. prosinca 2008. podnio je ustavnu tužbu Ustavnom sudu smatrajući da mu je povrijeđeno pravo na suđenje u razumnom roku. O ustavnoj tužbi podnositelja odlučeno je 1. travnja 2009. odlukom broj: U-IIIA-5564/2008, kojom je ustavna tužba odbijena.

16. rujna 2008. podnositelj je uputio Županijskom sudu novi zahtjev za zaštitu prava na suđenje u razumnom roku. Budući da se u trenutku rješavanja o zahtjevu predmet nalazio pred Vrhovnim sudom povodom revizije, Županijski sud oglasio se stvarno nenadležnim i rješenjem broj: Gzp-1118/08 od 19. ožujka 2009. ustupio predmet Ustavnom sudu. Na navedeno rješenje podnositelj je uložio žalbu koja je rješenjem Vrhovnog suda broj: Gžzp-200/09 od 31. kolovoza 2009. odbijena, te je predmet dopisom od 10. studenoga 2009. dostavljen Ustavnom sudu na odlučivanje. Ustavni sud je 16. rujna 2010. donio odluku broj: U-IIIA-64391/2009 kojom je usvojio podnositeljevu ustavnu tužbu, te mu je odredio primjerenu naknadu u iznosu od 2.200,00 kuna.

Vrhovni sud, presudom broj: Revr-282/10 od 22. rujna 2010. odbio je reviziju podnositelja podnesenu protiv presude Županijskog suda Gžr-2413/07-2 od 19. rujna 2008. kojom je djelomično odlučeno o tužbenom zahtjevu. U preostalom dijelu postupak se i dalje vodi pred Općinskim radnim sudom u Zagrebu.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u članku 29. stavku 1. Ustava i članku 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

Postupak je pokrenut tužbom podnositelja pred Općinskim sudom u Zagrebu 17. listopada 2001.

Do dana donošenja ove ustavnosudske odluke postupak još uvijek nije okončan, te se vodi pred Općinskim radnim sudom u Zagrebu pod brojem Pr-2586/11.

Budući da je o povredi ustavnog prava podnositelja na suđenje u razumnom roku u navedenom parničnom postupku Ustavni sud već odlučivao u predmetima broj: U-IIIA-5564/2008 i U-IIIA-64391/2009, u ovom ustavnosudskom postupku u povodu nove ustavne tužbe kao pravno relevantno razdoblje uzima se u razmatranje razdoblje od dana donošenja odluke u predmetu broj: U-IIIA-64391/2009 (16. rujna 2010.) do dana donošenja ove ustavnosudske odluke, što iznosi jednu (1) godinu, šest (6) mjeseci i petnaest (15) dana.

Usprkos činjenici da je svojom ranijom odlukom broj: U-IIIA-64391/2009 od 16. rujna 2010. usvojio tužbu podnositelja, podnesenu radi duljine istovjetnog parničnog postupka, Ustavni sud, razmatrajući duljinu sudskog postupka u povodu nove ustavne tužbe podnositelja, koja je predmet ovog ustavnosudskog postupka, posebno je uvažio okolnost da se u konkretnom slučaju radi o radnom sporu koji je tužbom u parničnom postupku pokrenut još 17. listopada 2001. i koji je do dana donošenja ove ustavnosudske odluke trajao ukupno deset (10) godina, pet (5) mjeseci i četrnaest (14) dana te još uvijek nije okončan.

4.2. POSTUPANJE NADLEŽNOG SUDA

Postupak se u pravno relevantnom razdoblju vodio pred Vrhovnim sudom koji je presudom broj: Revr-282/10 od 22. rujna 2010. odbio reviziju podnositelja podnesenu protiv presude Županijskog suda broj: Gžr-2413/07-2 od 16. rujna 2008. kojom je djelomično odlučeno o tužbenom zahtjevu. U preostalom dijelu postupak se i dalje vodi pred Općinskim radnim sudom u Zagrebu.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Podnositelj ustavne tužbe, kao tužitelj u parničnom postupku, u pravno relevantnom razdoblju nije pridonio duljini postupka.

4.4. SLOŽENOST SUDSKOG PREDMETA

Ustavni sud ocjenjuje da se ne radi o složenijem predmetu.

OCJENA USTAVNOG SUDA

5. Sagledavajući postupak kao jedinstvenu cjelinu, a imajući u vidu trajanje postupka u pravno relevantnom razdoblju, kao i činjenicu da postupak još uvijek nije okončan, uzevši pritom u obzir da se radi o radnom sporu koji je žurne naravi, a pokrenut je još 2001., Ustavni sud ocjenjuje da ukupno trajanje postupka u konkretnom slučaju ne udovoljava zahtjevu suđenja u razumnom roku. Slijedom navedenog, Ustavni sud ocjenjuje da je povrijeđeno ustavno pravo podnositelja da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava.

Stoga je na temelju članka 63. stavka 2. Ustavnog zakona donijeta odluka kao u točkama I. i II. izreke ove odluke.

6. Sukladno članku 63. stavku 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava na donošenje odluke u razumnom roku, Ustavni sud utvrđuje uzimajući u obzir okolnosti svakog pojedinog predmeta, uz istodobno uvažavanje ukupnih gospodarskih i socijalnih prilika u Republici Hrvatskoj.

7. Predsjednica Općinskog radnog suda u Zagrebu dužna je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se na članku 29. Ustavnog zakona.

Broj: U-IIIA-3294/2009
U-IIIA-54152/2009

Zagreb, 29. ožujka 2012.

USTAVNI SUD REPUBLIKE HRVATSKE

Predsjednica Vijeća
Snježana Bagić, v. r.

Odluka, NN 55/2012-1384